金門

金門（粵拼：gam1 mun4）係中華民國福建省一個縣，而家係中華民國福建省政府所在地。 地理 金門喺東經118度32分，北緯24度44分，喺九龍江口外，同廈門灣口遙望，距離大陸地區實際管轄嘅角嶼僅1.8km，離臺灣島有210km。包括金門本島（大金門）、烈嶼（小金門）、大膽、二膽、獅嶼、猛虎嶼、草嶼、后嶼、東碇島、復興嶼等十二個大小島嶼，總面積151.656km2。 另有代管嘅烏坵鄉二島嶼（大坵同小坵），就喺東經119度28分，北緯24度59分，喺大陸地區福建省莆田外海。離金門本島72海浬，大約喺金門同馬祖中心點。 金門屬亞熱帶季風氣候，緯度雖同臺中市相當，但屬於海水面上升所形成嘅大陸島，因海陸性質差異一年四季氣溫都比臺灣低唔少，加上東北季風強烈經常有超強陣風，令體感溫度再低啲，令過去喺金門當兵嘅人留低深刻印象，係中華民國（而家實際管轄地區）除連江縣外最凍嘅縣。全年降雨量多喺四至九月，年平均降雨量係1,049.4mm。金門島內最古老嘅地層大多係花崗片麻岩，土壤概以砂土同裸露嘅紅壤土係代表，自然條件唔好，農業發展受限。 金門島地質單純，若以瓊林--尚義連線為界，可將金門本島分為兩大地質區，東半部明顯露出大量花崗片麻岩，西半部主要係紅土層。金門本島嘅東北、東南海岸同烈嶼嘅東北——東南海岸，都被海水侵蝕而形成海蝕崖或海蝕平台，並露出花崗片麻岩被岩脈侵蝕咗嘅景觀。 金門四面冇高山屏障，風力強勁，年均氣溫約攝氏20.8度，冬季乾凍，春季多霧，年降雨多但年蒸發量達1680mm以上，令島上有半乾旱現象，再加上島上土質以砂土同裸露紅壤土為主，不宜耕作，故此島上農作物以耐旱性雜糧為主。 金門係海島，屬小型島嶼嘅生態體系。因金門開發得早，又經歷多次戰爭，大型野生動物資源較少，但有瀕臨絕種嘅保育類哺乳動物－水獺。另有屬古老嘅「活化石」鱟同埋文昌魚，十分珍貴。 金門喺歐亞大陸邊緣，亦係候鳥遷徙嘅中途站，所以有好多種雀，每年秋冬大批候鳥到呢度過冬天，形成特殊嘅景觀。 2013年起，對岸廈門大嶝島同小嶝島間填海造陸，越界盜採海砂，導致金門沿岸國土流失，古蹟、碉堡設施損毀，海岸線侵蝕倒退情況嚴重。 氣候環境 2016年1月25號，受北極震盪所導致嘅超級寒流，金門清晨出現1.3度嘅低溫（係設置觀測站以來最低溫），但未必係歷史最低溫。歷史上紀錄1872年、1892年、1959年落過雪。 行政區 金門縣轄有三鎮（金城鎮、金湖鎮、金沙鎮）、三鄉（金寧鄉、烈嶼鄉、烏坵鄉（代管））。 以上係2018年9月資料 睇埋 福建 連江縣 (中華民國) 金馬地區 金門國家公園 參考